Νώντας Σαμαρτζίδης

Ο Επαμεινώνδας (Νώντας) Σαμαρτζίδης (9 Σεπτεμβρίου 1965 - 22 Ιουνίου 1996) ήταν Έλληνας αθλητής της υδατοσφαίρισης και κολυμβητής. Υπήρξε ένας από τους γρηγορότερους και δυνατότερους Έλληνες πολίστες όλων των εποχών ενώ ήταν από τους πιο ολοκληρωμένους έχοντας την ευχέρεια να παίζει τόσο όσο φουνταριστός, όσο και ως περιφερειακός.

 Βιογραφικό 

Γεννήθηκε στις 9 Σεπτεμβρίου του 1965 στη Θεσσαλονίκη. Ξεκίνησε από την κολύμβηση στον Άρη Θεσσαλονίκης κατακτώντας 5 πρωτιές στο ελεύθερο. Ταυτόχρονα έπαιζε και πόλο. Με τον Άρη έπαιξε στον τελικό κυπέλλου το 1985 χάνοντας από τον Εθνικό Πειραιά. 

Το 1987 πηγαίνει στον Εθνικό και κατακτά μαζί του δύο Πρωταθλήματα Ελλάδος και δύο Κύπελλα Ελλάδος αποτελώντας τον ηγέτη του πειραϊκού σωματείου και παρά τις προτάσεις από το εξωτερικό αλλά και την οικονομική κατάσταση του Εθνικού, ο Σαμαρτζίδης παραμένει, γίνεται σημαία του και αποτελεί έναν από τους παίκτες με τα περισσότερα τέρματα στην ιστορία του (500+ γκολ). Υπήρξε διεθνής με την Εθνική Ελλάδας 319 φορές και υπήρξε αρχηγός της. Είχε συμμετάσχει με την εθνική σε δύο Ολυμπιάδες (1988, 1992), σε δύο Φίνα Καπ, σε τέσσερα ευρωπαϊκά πρωταθλήματα και σε δύο παγκόσμια. Ένα γεγονός όμως το 1995 στα πλαίσια του Πανευρωπαϊκού Πρωταθλήματος οδήγησε στον αποκλεισμό του από την εθνική ομάδα έπειτα από απόφαση του προέδρου της ΕΚΟΦ, Δημήτρη Διαθεσόπουλου κάτι που τον στεναχώρησε. Ο Σαμαρτζίδης είχε τιμωρηθεί με πειθαρχικό παράπτωμα γιατί επισκέφθηκε τον συμπαίκτη του στον Εθνικό αλλά και μέλος της εθνικής, Θοδωρή Καλακώνα στο νοσοκομείο παρά το γεγονός ότι δεν έλαβε άδεια από τον αρχηγό της ελληνικής αποστολής. Την ημέρα της κηδείας του, η ελληνική ομάδα είχε πρόγραμμα για τους Ολυμπιακούς Αγώνες της Ατλάντα αλλά η ομοσπονδία δεν άφησε τους αθλητές να παραστούν στην κηδεία κάτι που οδήγησε στο να αποστείλουν συλλυπητήριο τηλεγράφημα το οποίο όμως δεν έγινε δεκτό και επιστράφηκε από την ομάδα του, τον Εθνικό.

Στις ελεύθερες ώρες του ασχολούνταν με το υποβρύχιο κυνήγι. Το Σάββατο 22 Ιουνίου 1996 πνίγηκε στην θάλασσα της Παλαιάς Επιδαύρου στις 12:30 κάνοντας ελεύθερη κατάδυση σε ηλικία 30 ετών.

Σε φιλικό αγώνα της εθνικής ομάδας με τις ΗΠΑ, ο Σαμαρτζίδης είχε κερδίσει στο σπριντ τον οκτώ φορές χρυσό Ολυμπιονίκη, Ματ Μπιόντι. Ο Σαμαρτζίδης συνήθιζε να εκκινεί στα εναρκτήρια σπριντ και φτάνοντας πρώτος στη μπάλα κολυμπώντας σε στυλ πεταλούδα αντί για ελεύθερο, δείγμα της ταχύτητας του.

Ήταν παντρεμένος με την διεθνή υδατοσφαιρίστρια του Εθνικού Ντίνα Μαυρίδου μόλις εφτά μήνες. Στην μνήμη του διοργανώνεται το διεθνές τουρνουά εθνικών ομάδων Σαμαρτζίδης Καπ. Την ημέρα της κηδείας του σε τουρνουά που διεξαγόταν στη Ρώμη κρατήθηκε ενός λεπτού σιγή και μετά οι θεατές χειροκροτούσαν για πέντε λεπτά. 

 Τίτλοι 
2 Πρωταθλήματα Ελλάδος 

 με τον Εθνικό: 1988, 1994

2 Κύπελλα Ελλάδος 

 Με τον Εθνικό: 1988, 1991

3 φορές Πρώτος σκόρερ πρωταθλήματος (2 φορές με Εθνικό και 1 με Άρη): 
1985 (77 γκολ), 1988 (56 γκολ), 1989 (59 γκολ)
Πρωταθλητής Ελλάδος εφήβων: 

 Με τον Άρη Θ.: 1982, 1983

 Διακρίσεις 
Φιναλίστ κυπέλλου Ελλάδας:
 με τον Άρη Θ.: 1985
Ρεκόρ επίδοσης παίκτη του Εθνικού σε μια σεζόν, 98 τέρματα την περίοδο 1990–91, 4,1 γκολ ανά αγώνα (υψηλότερος μ.ο. παίκτη Εθνικού στην Α1 όλων των εποχών).

 Παραπομπές 

Κατηγορία:Έλληνες υδατοσφαιριστές
Κατηγορία:Έλληνες αθλητές της κολύμβησης
Κατηγορία:Υδατοσφαιριστές Άρη Θεσσαλονίκης
Κατηγορία:Κολυμβητές Άρη
Κατηγορία:Υδατοσφαιριστές του Εθνικού Πειραιώς
Κατηγορία:Φουνταριστοί υδατοσφαιριστές
Κατηγορία:Περιφερειακοί υδατοσφαιριστές
Κατηγορία:Υδατοσφαιριστές στους Θερινούς Ολυμπιακούς Αγώνες 1988
Κατηγορία:Υδατοσφαιριστές στους Θερινούς Ολυμπιακούς Αγώνες 1992
Κατηγορία:Υδατοσφαιριστές Εθνικής Ελλάδας